丁卯春雪呈同僚
作者：孔武仲
朝代：宋

paragraphs: 經時無甘澤，帝爲元元憂。
新正得一雪，尚可期有秋。
狂風東北來，浩浩舉山丘。
飛霰爲先驅，繁英已綢繆。
堆深地欲蟄，舞急川争流。
沉沉西崦暮，落勢漫不收。
盡移白玉京，來爲帝王州。
癘鬼窘相泣，凄凉苦罷休。
旱魃亦失氣，耿耿空自囚。
從兹民其康，終歲飽麥麰。
端門盛佳氣，策府多英遊。
諒多贊時瑞，豈獨吟空愁。
金樽發清揚，思湧如雲浮。
請歌豐年占，以代擊壌謳。